送敦詩遊臨川
作者：李彭
朝代：宋

paragraphs: 呂郎客秦淮，詩思翻秋濤。
徐郎憩灊峰，句壓天柱高。
相此兩公子，信是千人豪。
叔也往從之，似欲訴不遭。
探囊得長句，如取綏山桃。
療饑非蒸砂，禦寒必綈袍。
一簪未著身，所得不補勞。
復爲饑所驅，未許學卧陶。
窮軍敵孤客，如在皋蘭鏖。
幾成劉文叔，須髪變二毛。
搘笻躡草鞋，進退似桔槔。
引領長江西，沙頭唤魚舠。
金溪有謝侯，胸多略與韜。
天資類文靖，貌實中郎曹。
叔也往從之，攻愁解鞬櫜。
毋輕歌驪駒，不復吟畔牢。
待公稇載歸，爲我攜蒲萄。
來賞傲霜菊，一尊澆老饕。